Un autobuz care transporta aproximativ 40 de pasageri a căzut într-o prăpastie, marţi, în regiunea andină Ayacucho, în sud-estul Peru. În urma acestui accident, cel puţin 16 persoane și-au pierdut viața, potrivit autorităţilor.
Autobuzul cu două etaje care se deplasa între capitala Lima şi Ayacucho s-a prăbuşit în prăpastia adâncă de o sută de metri, relatează AFP preluată de Agerpres.
Operaţiunile de salvare au fost întârziate de o cădere de grindină, a declarat presei şeful Biroului Avocatului Poporului la Ayacucho, Wiber Vega. Accidentele rutiere sunt frecvente în Peru din cauza vitezei excesive, a stării proaste a drumurilor, a lipsei de semnalizare şi a lipsei de control din partea poliţiei.
Potrivit Ministerului Transporturilor de la Lima, 3.138 de persoane au murit în 2023 în accidente de circulaţie în ţară, 70% din cauza unor factori umani precum oboseala sau incompetenţa şoferului.